text: Pengene kom tilbage
  08 marts 2011 kl. 20.49
  En 67-årig kvinde i Esbjerg kan glæde sig over, at der stadig findes ærlige mennesker. Hun har fået de fleste af de 6.000 kroner tilbage, som hun tabte på gaden.
  I fredags afleverede en 71-årig mand en pakke med 6.000 kroner til politiet. Pengene havde han fundet under en spadseretur i området, hvor han bor.
  En 67-årig kvinde fra Esbjerg kunne godtgøre, at pengene tilhørte hende, så hun har nu fået dem tilbage minus de ti procent eller 600 kroner, man almindeligvis udbetaler i findeløn.
  